**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.06.2020, ora 08.00 – 13.06.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 13.06.2020, ora 07.00**

**RÂURI**

Debitele au fost, în general, în creştere ca urmare a precipitaţiilor căzute în interval şi propagării, exceptând râurile din bazinele hidrografice: Vedea, Bârlad, cele din Dobrogea, bazinele mijlocii și inferioare ale Argeșului și Ialomiței, afluenții Oltului inferior, unde au fost relativ staționare și cursul mijlociu al Prutului, unde au fost în scădere.

S-au produs scurgeri importante pe versanţi, torenţi şi pâraie, viituri rapide pe râurile mici cu efecte de inundaţii locale şicreșteri mai însemnate de niveluri și debite, chiar cu depășirea **COTELOR DE APĂRARE**, ca urmare a precipitaţiilor însemnate căzute în interval sub formă de aversă, pe unele râuri din zonele de deal și de munte din Maramureș, Transilvania și Moldova.

Se situează peste **COTA DE ATENȚIE** râul Iza la stația hidrometrică Săcel (80+3)-jud.MM.

În interval s-au situat peste **COTELE DE PERICOL** râurile la la stațiile hidrometrice Iza - Săcel (160+5)-jud.MM și Hodoș – Nicolești (350+50)-jud.HR și peste **COTA DE INUNDAȚIE** râul Bistrița la stația hidrometrică Mița (130+10)-jud.BN.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe unele râuri din bazinele hidrografice: Vișeu, Iza, Tur, Someșul Mare, Crișul Repede, bazinele superioare ale râurilor Crasna, Crișul Alb, Mureș, Târnave, Jiu, Olt, Buzău, Trotuș, Bistrița, Moldova, Suceava și izolat în bazinul superior al Argeșului şi mai mici (sub 30% din normalele lunare) în bazinul hidrografic Bârlad, pe afluenții Prutului și pe unii afluenți ai Crișului Negru și Crișului Alb.

Este în vigoare **AVERTIZAREA HIDROLOGICĂ** nr. 10 din 12.06.2020.

În interval au fost emise două **AVERTIZĂRI HIDROLOGICE** pentru fenomene imediate.

Debitele vor fi, în general, în creștere, ca urmare precipitațiilor prognozate şi propagării, exceptând râurile din bazinul hidrografic Vedea, cele din Dobrogea și bazinele inferioare ale Oltului, Argeșului și Ialomiței, unde vor fi relativ staționare și cursul mijlociu al Prutului, unde vor fi în scădere.

Sunt posibile scurgeri importante pe versanți, torenți, pâraie, viituri rapide pe râurile mici cu posibile efecte de inundații locale și creșteri mai însemnate de niveluri și debite cu posibile depășiri ale **COTELOR DE APĂRARE** pe unele râuri din zonele de deal și de munte, în special din nordul, centrul și estul țării, ca urmare a precipitațiilor mai însemnate cantitativ prevăzute sub formă de aversă și cu caracter torențial.

Se menține în vigoare **AVERTIZAREA HIDROLOGICĂ** nr. 10 din 12.06.2020.

**DUNĂRE**

Debitul la intrarea în ţară (secţiunea Baziaş) în intervalul 12.06 – 13.06.2020 a fost în creștere, având valoarea de 3800 m3/s, sub media multianuală a lunii iunie (6400 m3/s).

În aval de Porţile de Fier debitele au fost în creștere pe sectorul Gruia – Călăraşi și în scădere pe sectorul Cernavodă – Tulcea.

Debitul la intrarea în ţară (secţiunea Baziaş) va fi în creştere (4000 m3/s).

În aval de Porţile de Fier debitele vor fi în creştere pe sectorul Gruia – Brăila, relativ staționare la Galați şi în scădere ușoară pe sectorul Isaccea – Tulcea.

**2.** **Situația meteorologică în intervalul 12.06.2020, ora 09.00 – 13.06.2020, ora 06.00**

**ÎN ŢARĂ**

Vremea a fost în continuare în general instabilă. Cerul a avut perioade cu înnorări, mai accentuate după-amiaza și la începutul nopții în nordul, estul și centrul teritoriului, unde și fenomenele au avut un grad de intensitate ridicat. Local în sud-estul țării și pe arii extinse în rest s-au semnalat averse ce au avut și caracter torențial, frecvente descărcări electrice, intensificări de scurtă durată ale vântului și vijelii pe suprafețe mici în județele Vaslui, Iași, Suceava și Botoșani. Pe arii restrânse au fost căderi de grindină, fiind consemnate din datele provenite de la stațiile meteorologice și hidrologice cele de pe raza județelor Maramureș, Botoșani și jumătatea nordică a Carpaților Orientali, iar din surse externe cele de pe raza județelor Mureș, Brașov și Iași. Cantitățile de apă, în special în interval scurte de timp, au depășit pe areale mici 15...20 l/mp și izolat 30...35 l/mp, până la 40 l/mp la postul hidro Vama (județul Satu Mare) și 43 l/mp la stația hidro Șercaia (județul Brașov). Temperaturile maxime, mai coborâte decât mediile multianuale în jumătatea de sud-vest și mai ridicate în rest, s-au încadrat între 17 grade la Petroșani și 33 de grade la Stânca Ștefănești, iar la ora 06.00, valorile termice erau cuprinse între 13 grade la Bozovici, Joseni, Miercurea Ciuc și Toplița și 20 de grade la Drobeta Turnu Severin, Gura Portiței, Sulina și Tulcea.

**OBSERVAȚII:** de ieri, de la ora 06.00, au fost în vigoare **38 de mesaje pentru fenomene meteorologice periculoase imediate**:

**- 6 mesaje cod roșu,** emise de către CNPM, 5 pentru SRPV Bacău și 1 pentru SRPV Cluj-Napoca;

**- 32 de mesaje cod portocaliu,** emise după cum urmează, 16 de SRPV Bacău, 9 de SRPV Cluj-Napoca, 6 de SRPV Sibiu și 1 de CNPM pentru SRPV Bacău.

**LA BUCUREŞTI**

Valorile termice diurne s-au situat ușor sub cele caracteristice perioadei. Cerul a avut înnorări temporare, mai accentuate după-amiaza, când în unele cartiere a plouat slab sub formă de aversă. Vântul a suflat slab și moderat. Temperatura maximă, ușor mai scăzută față de ziua precedentă, a fost de 25 de grade la Băneasa și 26 de grade la Afumați și Filaret, iar la ora 06.00 se înregistrau 15 grade la Filaret și Băneasa și 16 grade la Afumați.

**3. Prognoza meteorologică în intervalul 13.06.2020, ora 09.00 – 14.06.2020, ora 09.00**

**ÎN ŢARĂ**

Instabilitatea atmosferică va fi temporar accentuată în cea mai mare parte a țării, dar cu precădere în regiunile estice, centrale, nordice, precum și la deal și munte. Îndeosebi după-amiază și seara vor fi înnorări și perioade cu averse, frecvente descărcări electrice, intensificări de scurtă durată ale vântului, grindină și vijelii. Ploile vor avea și caracter torențial, iar cantitățile de apă vor depăși 25...30 l/mp și pe arii restrânse 40...60 l/mp. Temperaturile maxime se vor încadra între 21 și 30 de grade, iar cele minime între 13 și 20 de grade.

**LA BUCUREŞTI**

Vremea va fi în general instabilă. Cerul va avea înnorări, temporar accentuate după orele amiezii, când va crește probabilitatea pentru averse, descărcări electrice, intensificări de scurtă durată ale vântului și posibil vijelii și grindină. Ploile vor avea caracter torențial, iar cantitățile de apă pot deveni însemnate. Temperatura maximă se va situa în jurul valorii de 27 de grade, iar cea minimă va fi de 16...17 grade.

1. ***CALITATEA APELOR***

***Administrația Națională „Apele Române”*** informează că din cauza creșterii debitelor de apa pluvială colectată din rețeaua de canalizare, la data de 12.06.2020, începând cu ora 01.00, apele neepurate la Stația de Epurare Tâmpa, jud. Hunedoara, aparținând operatorului Apa Prod Deva – COSimeria au fost evacuate direct în canal Batiz. La ora 13.45 s-a stopat evacuarea directă și a fost reluată funcționarea normală a stației.

***Administrația Națională „Apele Române”*** informează că din cauza precipitațiilor abundente, la data de 12.06.2020, începând cu ora 08.20, apele neepurate la Stația de Epurare Alba Iulia, jud. Alba, aparținând operatorului SC APA CTTA Sucursala Alba Iulia au fost evacuate direct în cursul de apă Mureș. Evacuarea apelor neepurate a încetat la ora 11.45.

***Administrația Națională „Apele Române”*** informează că din cauza creșterii debitelor de apă pluvială colectată din rețeaua de canalizare, la data de 12.06.2020, începând cu ora 09.00, apele neepurate la Stația de Epurare Sântuhalm, jud. Hunedoara, aparținând operatorului Apa Prod Deva – sector Hunedoara au fost evacuate direct în cursul de apă Cerna. La ora 14.00 s-a stopat evacuarea directă și a fost reluată funcționarea normală a stației.

***Administrația Națională „Apele Române”*** informează că din cauza creșterii debitelor de apă pluvială colectată din rețeaua de canalizare, la data de 12.06.2020, începând cu ora 10.00, apele neepurate la Stația de Epurare Deva, jud. Hunedoara, aparținând operatorului Apa Prod Deva au fost evacuate direct în cursul de apă Mureș. La ora 11.30 s-a stopat evacuarea directă și a fost reluată funcționarea normală a stației.

***Administrația Națională „Apele Române”*** informează că din cauza precipitațiilor abundente, la data de 12.06.2020, începând cu ora 13.53, apele neepurate la Stația de Epurare Vințu de Jos, jud. Alba, aparținând operatorului SC APA CTTA Sucursala Alba Iulia au fost evacuate direct în cursul de apă Mureș.

***Administrația Națională „Apele Române”*** informează despre producerea, la data de 12.06.2020, la ora 10.10, unei poluari accidentale a apei râului Crișul Repede, intravilan Oradea, Zona Hotel Hilton, amonte pod Ferdinand 1 km, manifestat prin spumă albă la suprafața apei. Poluarea a fost anunțată de GNM-CJ Bihor. Cauza producerii poluării o reprezintă colmatarea pompei de refulare a apei uzate de la staţia de pompare de pe str. Atacului, Oradea, deţinător SC Compania da Apă Oradea SA. S-a intervenit operativ împreună cu personalul Companiei de Apă Oradea cu materiale absorbante, baraje limitatoare şi vidanje şi s-a neutralizat materialul poluant, fenomenul fiind stopat. Au fost recoltate probe de apă pentru efectuarea analizelor de laborator.

***Administrația Națională „Apele Române”*** informează despre producerea, la data de 12.06.2020, la ora 08.00, unei poluări accidentale a apei râului Bistrița în mun. Bacău (la pista de karting), în zona podului rutier de pe DJ207G, manifestat prin fenomenul de mortalitate piscicolă. Reprezentanții SGA Bacău, ai Laboratorului Regional de Calitate a Apei-ABA Siret, ai Companiei Regionale de Apă Bacău (CRAB), GNM-CJ Bacău, ISUJ Bacău și DSVSA Bacău au constatat următoarele:

- amonte 30 m și aval cca. 100 m în dreptul podului, existau pești morți de diferite specii (mreana, clean etc.) și dimensiuni (5-15 cm), în zona malului stâng al râului Bistrița;

- nu s-au identificat surse de poluare în zonă, evacuări de ape uzate sau substanțe poluante, apa nu prezenta miros sau culoare specifică apelor uzate;

- s-a verificat gura de evacuare a apei epurate de la stația de epurare a CRAB SA Bacău și gura de evacuare ape pluviale deversor ștrand Letea, unde nu s-au constatat evacuări de ape cu aspecte vizuale neconforme și nici mortalitate piscicolă;

- reprezentanții ISUJ Bacău au monitorizat cu aparatura specifică din dotare luciul de apă

atât aval cât și amonte, valorile rezultate fiind în limite normale;

- DSVSA Bacău a prelevat probe de pești morți;

- formația de lucru din cadrul SGA Bacău a efectuat ecologizarea zonei în cauză, materialul piscicol mort (cca. 2 kg) a fost preluat de DSVSA Bacău pentru eliminarea acestuia.

Au fost prelevate probe de apă, care au fost analizate în Laboratorul de Calitate a Apei-ABA Siret.

Nu s-au constatat evacuări ilegale de ape uzate, poluări accidentale și nici depășiri ale concentrațiilor indicatorilor de calitate specifici reglementați din apele uzate epurate evacuate prin stația de epurare SC CRA Bacău. De asemenea, în urma controlului efectuat pe tronsonul aval de baraj lac agrement Bacău, nu s-au constatat aspecte poluante vizuale.

Rezultatele analizelor fizico chimice efectuate asupra probelor de apă prelevate din râul Bistrița în secțiuni situate aval lac agrement Bacău, nu indică modificări ale stării de calitate a apelor pe tronsonul analizat.

Fenomenul s-a produs în urma temperaturilor crescute ale aerului și ale apei râului din ultima perioadă, cumulat cu debitul scăzut de apă pe vechea albie a râului Bistrița – aval baraj lac agrement Bacău (3 mc/s), inclusiv a scăderii vitezelor de scurgere a apelor. Prin urmare, fenomenul a condus la scăderea concentrațiilor indicatorului oxigen dizolvat și la diminuarea condițiilor naturale de autoepurare a apelor râului Bistrița pe acest tronson.

1. ***CALITATEA MEDIULUI***
2. **În domeniul aerului**

Nu s-au semnalat evenimente deosebite.

1. **În domeniul solului și vegetației**

***Garda Nationala de Mediu – Comisariatul Judetean Constanta*** informează telefonic despre producerea, la data de 12.06.2020, unui incendiu de baloți în loc. Cerchezu, la intrarea dinspre Negru Vodă, jud. CT. ISU Dobrogea a intervenit pentru stingerea incendiului. Au fost distruși în incendiu cca. 25 de baloți paie, iar o parte dintre cei neafectați în totalitate de incendiu au fost mutați într-o zonă de pământ, pentru evitarea extinderii focului la clădirile anexe. Constatările la fața locului s-au efectuat de o echipă de comisari, în jurul orelor 18:40. Pentru stabilirea proprietarului terenului se vor solicita informații de la reprezentanții Primăria Cerchezu. Nu se cunosc deocamdată cauzele declanșatoare.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**